Colin McRae

Colin Steele McRae (5. elokuuta 1968 Lanark, Skotlanti, Yhdistynyt kuningaskunta – 15. syyskuuta 2007 Lanark) oli skotlantilainen ralliautoilija, joka voitti rallin maailmanmestaruuden vuonna 1995.
McRaen motto oli: "If in doubt, flat out" (Jos et ole varma, aja täysillä). Myös McRaen isä Jimmy ja veli Alister ovat tunnettuja ralliautoilijoita. McRaen nimellä myydään "Colin McRae Rally" -pelisarjaa.
Ura.
Uran alku.
McRae aloitti ralliautoilu-uransa vuonna 1986 Talbot Sunbeamilla. Seuraavana vuonna hän ajoi Ruotsin rallissa Vauxhall Novalla. Vuonna 1989 hän sijoittui Ruotsissa Ford Sierralla viidenneksitoista ja samana vuonna Uuden-Seelannin rallissa viidenneksi. Vuonna 1991 hän aloitti Britannian rallisarjassa Subarulla ja voitti sarjan mestaruudet vuosina 1991 ja 1992.
Nousu MM-sarjaan ja maailmanmestaruus.
McRae pääsi Subaru World Rally Team -talliin MM-sarjan kaudelle 1993. McRae ajoi A-ryhmän Subaru Legacyllä ensimmäiseen WRC-voittoonsa Uuden-Seelannin rallissa 1993. McRae kommentoi voittoaan, ettei ajanut yhtä nopeasti kuin aiemmin, mutta nopeammin ajaessaan ei ole aina pysynyt tiellä.
Kaudella 1994 Subaru toi uuden Impreza-mallin. McRae hylättiin Akropolis-rallista tuulilasin rikkoutumiseen liittyvän kiistan vuoksi. McRae voitti kauden aikana Uuden-Seelannin ja RAC-rallin. 
Kaudella 1995 McRae voitti kuljettajien maailmanmestaruuden Derek Ringerin ollessa kartanlukijana. McRaen päävastus oli tallikaverina ajanut Carlos Sainz. McRaesta tuli nuorin kuljettajien mestaruuden voittaja MM-sarjassa 27 vuoden ja 109 päivän ikäisenä. Aiemmin nuorin mestari oli Juha Kankkunen 27 vuoden ja 249 päivän ikäisenä. Mestaruuden jälkeen kuningatar Elisabet II nimitti McRaen Brittiläisen imperiumin ritarikunnan jäseneksi.
Subarun ykköskuski.
Maailmanmestaruuden jälkeen McRae jatkoi Subarulla myös vuodet 1996–1998. Tuona aikana hän saavutti useita voittoja ja kilpailu maailmanmestaruudesta, mutta hävisi muun muassa vuonna 1997 Tommi Mäkiselle yhdellä pisteellä. McRae loi mainettaan kolariherkkänä kuskina erityisesti tämän aikakauden aikana, joten tästä syystä McRaen kartanlukijaksi tuli Nicky Grist Derek Ringerin tilalle. McRae ja Grist ajoivat muutamaa rallia lukuun ottamatta tästä eteenpäin kaikki kilpailut yhdessä.
Aikakausi Fordilla.
Kaudeksi 1999 McRae siirtyi Fordille uuden Focuksen rattiin ja saavutti voitot Safari-rallista ja Portugalista mutta jäi mestaruussarjassa vasta sijalle 6 keskeytettyään yhteensä 11 kertaa. 
Kaudella 2000 McRae sai poskiluun murtuman Korsikan rallissa, mutta palasi ajamaan Sanremon rallissa leikkauksen jälkeen. Kauden aikana hän voitti Katalonian ja Akropoliksen (Kreikan) rallit ja sijoittui loppupisteissä neljänneksi.
Kauden 2001 McRae aloitti vaisusti, mutta kolmen perättäisen voiton putki (Argentiina, Kypros ja Kreikka) hän nousi mestaruustaistoon. Kauden viimeisenä ajettavaan Walesin ralliin McRae lähti pistejohdossa. McRae joutui keskeyttämään ulosajoon, jolloin maailmanmestaruuden voitti Subarulla ajava Richard Burns.
Kausi 2002 oli Peugeotin Marcus Grönholmin hallintaa. McRae ajoi rajusti ulos Korsikan rallissa ja hänen vasemmasta kädestään murtui sormi, mutta hän oli mukana jo seuraavassa rallissa Kataloniassa jossa hänen autoonsa asennettiin vaihdekeppi vasemmalle puolelle rattia helpottaakseen vaihteiden vaihtoa, koska hän ajoi pääosin käyttäen oikeaa kättänsä ja avusti vain vasemmalla kädellä. Tästä toivuttuaan McRae pystyi kahteen osakilpailuvoittoon, mutta Walesin rallissa epäonnistuminen tiputti hänet loppupisteissä toiselta sijalta neljänneksi.
Syyskuussa 2002 McRae ilmoitti siirtymisestä Citroënin talliin kaudelle 2003.
Uran loppu.
Kaudella 2003 McRae ajoi Citroën World Rally Teamissä, jossa hänen tallikavereitaan olivat Sébastien Loeb ja Carlos Sainz.
Kauden 2003 lopulla Citroën kertoi, että ei jatka McRaen kanssa.
McRae kilpaili MM-rallin jälkeen muun muassa Nissanilla Dakar-rallissa. 
Vuonna 2004 McRae osallistui Le Mansin 24 tunnin ajoon Prodriven Ferrari 550 Maranello -autolla GTS-luokassa. McRaen tallikavereita autossa olivat Darren Turner ja Rickard Rydell. Lopputuloksissa sijoitus oli GTS-luokan kolmas.
Kaudella 2005 McRae teki paluun WRC-kilpailuihin ajamalla kaksi kilpailua Škoda Fabia WRC:llä. Australian rallissa hän joutui keskeyttämään kytkimen vaihdossa tulleiden ongelmien vuoksi.
Kaudella 2006 Sébastien Loeb loukkaantui maastopyörällä ja joutui leikkaukseen. Kronos Citroën -talli ilmoitti McRaen korvaavan Loebin Turkin MM-rallissa 2006. McRae ei pystynyt Turkissa kärkivauhtiin, ja kaiken lisäksi Citroenin tekniikka petti viimeisenä päivänä. McRaen pesti jäi yhden kisan mittaiseksi.
Helikopterionnettomuus.
McRaen lentämä ja omistama Eurocopter AS 350B2 -helikopteri (rekisteritunnus G-CBHL) syöksyi 15. syyskuuta 2007 maahan ja syttyi tuleen ralliautoilijan kotitilalla Jerviswoodissa Skotlannin Lanarkshiressa. Helikopterissa olivat onnettomuushetkellä Colin McRae, hänen viisivuotias poikansa Johnny, tämän kuusivuotias kaveri Ben Porcelli sekä Colinin lapsuudenystävä Graeme Duncan. Kaikki neljä kuolivat. Epäiltiin, että McRaen helikopterissa oli konevika. Brittiläisen onnettomuustutkintalautakunnan mukaan McRae oli syyllinen onnettomuuteen. McRaella ei ollut voimassa olevaa lentolupakirjaa, ja hän lensi kykyihinsä nähden liian kovaa ja liian matalalla.